Heinrich in ’n klas van sy eieHeinrich Klaasen het ’n uitstekende beurt gespeel. Foto: Dibyangshu Sarkar/AFP. Die Proteas het die tweede T20-wedstryd teen Indië met vier paaltjies gewen om ’n voorsprong van 2 – 0 in die reeks van vyf kragmetings te geniet. En anders as in die eerste wedstryd toe David Miller en Rassie van der Dussen ’n meesterles in die kuns van ’n suksesvolle lopiejaagtog gelewer het, was dit nou Heinrich Klaasen se beurt om ’n wedstryd vir die Proteas te wen. Die 30-jarige speler, wat vandag in die plek van ’n beseerde Quinton de Kock gespeel het, het 81 lopies vanaf slegs 46 aflewerings gemoker. Waar die meeste kolwers gesukkel het, het dit gelyk of Klaasen sommer op ’n ander kolfblad gespeel het en hy het 12 grenshoue (wat vyf sesse ingesluit het) geslaan. Hy het die snelboulers op die agtervoet oor die grenstou gejaag, terwyl hy sy krag teen die draaiers ten toon gestel het. Boonop moes hy eers saam met Temba Bavuma (35) die Protea-kastaiings uit die vuur krap nadat ’n skitterende Bhuvenshwar Kumar gesorg het dat die Suid-Afrikaners se kolfbeurt op 29/3 gewankel het. Dit is die hoogste telling van sy internasionale T20-loopbaan en sy kolfbeurt is beslis die kyk werd wanneer daar ’n hoogtepunt-pakket van die wedstryd saamgestel word. “Dit was ’n baie goeie oorwinning op ’n moeilike kolfblad. Ons was in die moeilikheid, maar Klaasen se beurt was uit die boonste rakke,” het Miller ná die wedstryd gesê. Vroeër het ’n vurige Kagiso Rabada (1/13) en Anrich Nortjé (2/36) gesorg dat die Indiërs gereeld paaltjies verloor en die tuisspan is tot 148/6 in hul toegelate 20 boulbeurte beperk. Die derde wedstryd word Dinsdag beslis en die aksie sal om 15:30 begin. Indië 148/6 in 20 boulbeurte: Shreyas Iyer 40, Anrich Nortjé 2/36 en Keshav Maharaj 1/12. Suid-Afrika 149/6 in 18,2 boulbeurte: Heinrich Klaasen 81, Temba Bavuma 35 en Bhuvenshwar Kumar 4/13. South Africa win by 4 wickets and take a 2-0 lead in the series. Heinrich Klaasen's excellent knock of 81 laid the foundation for the Proteas' victory.#INDvSA | https://t.co/If8BCKYyBG pic.twitter.com/2YOHz3ndPD — ICC (@ICC) June 12, 2022